kardosdrur/scandi-wiki huggingface dataset:
Mike Huckabee

Michael Dale "Mike" Huckabee (født 24. august 1955 i Hope i Arkansas i USA) er en amerikansk politiker som tilhører det republikanske parti. Han var guvernør i Arkansas fra 1996 til 2007. Han erklærede den 28. januar 2007 at han havde etableret en undersøgelseskomite med tanke på kandidatur i det amerikanske præsidentvalg i 2008.

Liv og karriere 
Huckabee deler fødeby med Bill Clinton, og har ligesom Clinton været guvernør i Arkansas. Han studerede ved Ouachita Baptist University, og derefter ved Southwestern Baptist Theological Seminary i Fort Worth i Texas. Huckabee var pastor i Southern Baptist-kirker i Arkadelphia, Texarkana og Pine Bluff. Fra 1989 til 1991 var han præsident for Arkansas Baptist State Convention. Han var også præsident for et religiøst orienteret fjernsynsselskab.

I 1996 blev Huckabee udnævnt til guvernør af Arkansas efter at hans demokratiske forgænger Jim Guy Tucker var trådt tilbage som følge af Whitewaterskandalen. I 1998 vandt Huckabee guvernørvalgene med 60 % af stemmerne, og i 2002 blev han genvalgt med 53 % af stemmerne. I november 2005 blev han kåret af Time Magazine som en af USA's fem bedste guvernører.

Huckabee blev til at begynde med betragtet som outsider i kampen om den republikanske nomination til præsidentvalget i 2008, men den 28. november 2007 offentliggjorde Rasmussen Reports en meningsmåling fra forbundsstaten Iowa, hvor de første primærvalg afholdes, som viste at Huckabee havde støtte fra 28% af de spurgte, tre procentpoint mere end den indtil da ledende kandidat Mitt Romney; dette flertal blev udbygget, så den 3. januar 2008 vandt han primærvalget i Iowa med 34% mod Romney på andenpladsen med 25%.

Huckabee gjorde sig svært uheldigt bemærket i maj 2008 hvor han, under en tale til National Rifle Association of America (NRA), kom med en humoristisk ment bemærkning om præsidentkandidat Barack Obamas risiko for at blive skudt ned.

Referencer

Eksterne henvisninger 

 Kampagneside

Guvernører i Arkansas
Personer fra Arkansas
Amerikanske republikanske præsidentkandidater 2008
Præsidentkandidater fra USA 2016
Brøndby Gymnasium

Brøndby Gymnasium, grundlagt 2005, er et privat, selvejende gymnasium, som er etableret i samarbejde med Brøndby IF. Gymnasiet er placeret i tilknytning til Brøndby Stadion.

Gymnasiet henvender sig særligt til unge eliteidrætsudøvere. Det udbyder en idrætslinie i håndbold og fodbold. Undervisningen er dels klassebaseret, dels internetbaseret. Rektor for gymnasiet er Pia Sadolin.

Eksterne henvisninger 
 Brøndby Gymnasiums hjemmeside

Gymnasier i Danmark
Gymnasium
Etableret i 2005
Bygninger, konstruktioner og anlæg i Brøndby Kommune
Sam Brownback

Samuel Dale "Sam" Brownback (født 12. september 1956 i Garnett, Kansas) var fra januar 2011 til 2018 den 46. guvernør for delstaten Kansas.

Han har tidligere været senior-senator. Den 20. januar 2007 bekendtgjorde han sin intention om at forsøge at blive det republikanske partis kandidat ved præsidentvalgene i 2008, men 19. oktober samme år trak han sig fra dette med begrundelsen at han ikke klarede at samle nok penge ind for valgkampen.

Brownback kommer fra en gammel tysk katolsk indvandrerslægt som først bosatte sig i Pennsylvania men drog til Midtvesten efter den amerikanske borgerkrig. Han tog den juridiske doktorgrad ved University of Kansas i 1982.

Eksterne henvisninger 

Guvernører i Kansas
Medlemmer af Senatet i USA
Tidligere amerikanske republikanske præsidentkandidater 2008
Jim Gilmore

James S. Gilmore III (født 6. oktober 1949 i Richmond i Virginia i USA) er en republikansk politiker i USA som blandt andet har virket som staten Virginias guvernør 1998-2002.

Gilmore studerede ved University of Virginia før han i 1971 begyndte det som blev tre år som kontraspionageagent for US Army i Tyskland. Derefter studerede han jura ved University of Virginia Law School. Han virkede som privatpraktiserende advokat til han blev offentlig anklager i sit hjemcounty og så som statsadvokat (Attorney General) for Virginia (1993).

Han var potentiel præsidentkandidat ved valgene i 2008, efter at han den 9. januar 2007 oprettede en undersøgelseskomite med dette for øje. I juli 2007 opgav han officielt projektet. Han var ikke kandidat ved nomineringen i 2012.

Eksterne henvisninger 

 Growth PAC, organisation til støtte for Gilmore

Personer fra Virginia
Guvernører i Virginia
Tidligere amerikanske republikanske præsidentkandidater 2008
Præsidentkandidater fra USA 2016
Tommy Thompson

Tommy George Thompson (født 19. november 1941 i Elroy i Wisconsin i USA), er en amerikansk politiker tilhørende Det republikanske parti. Han har været guvernør for delstaten Wisconsin fra 1987 til 2001 (fire valgperioder) og senere helseminister i USA fra 2001 til 2005. Han erklærede den 1. april 2007 sit kandidatur til præsidentvalget i 2008, men trak det tilbage 12. august samme år efter skuffende lav opslutning i en vælgertest i Iowa.

Tommy Thompson begyndte sin politiske karriere i 1966 i Wisconsins delstatsparlament efter at han havde aflagt den juridiske eksamen ved University of Wisconsin Law School.

Eksterne henvisninger 

 Biografi om Tommy Thompson på Det Hvide Hus officielle hjemmeside.

Guvernører i Wisconsin
Ministre fra USA
Tidligere amerikanske republikanske præsidentkandidater 2008
Personer fra Wisconsin
Amerikanere i 1900-tallet
Amerikanere i 2000-tallet
Sam Nunn

Samuel Augustus Nunn (født 8. september 1938 i Perry i Georgia i USA) er en tidligere amerikansk senator fra det demokratiske parti. Han er en leder af organisationen Nuclear Threat Initiative (NTI), som arbejder for at reducere de rísici, der er knyttet til atomare, biologiske og kemiske våben. 

Sam Nunn var medlem af det amerikanske senat for delstaten Georgia i 24 år (1972-1996).

Eksterne henvisninger 

Medlemmer af Senatet i USA
Politikere der har kørt bil i påvirket tilstand
Odsherreds Gymnasium

Odsherreds Gymnasium, grundlagt 1979, er et gymnasium i Asnæs.

Gymnasiet blev etableret som et nødgymnasium. Undervisningsministeriet var oprindeligt afvisende, men efter massivt pres fra politikerne i den daværende Trundholm Kommune og Vestsjællands Amtsråd blev der givet tilladelse til at etablere et nødgymnasium i Vig. De første elever startede i pavilloner ved Vig Skole i august 1979. Allerede i september samme år blev der udarbejdet et projektforslag til et nyt gymnasiebyggeri i Asnæs. Folketingets Finansudvalg gav bevilling til byggeriet i maj 1980, og det stod færdigt i januar 1981.

Odsherred Gymnasium er et mindre gymnasium, men er stadig bredt undervisningsmæssigt. Fra skoleåret 2018/2019 vil gymnasiet endvidere tilbyde den to-årige HF (Højere Forberedelseseksamen).

Rektor for Odsherreds Gymnasium er pr. 2021 Annette Bundgaard.

Kendte studenter 
 1984: Thomas Adelskov, tidligere folketingsmedlem, borgmester i Odsherred Kommune
 1986: Olafur Eliasson, kunstner
 ca. 1985: Nicolaj Kopernikus, skuespiller
 1999: Christian Poulsen, fodboldspiller

Referencer

Eksterne henvisninger 
 Odsherreds Gymnasiums hjemmeside

Gymnasier i Danmark
Bygninger, konstruktioner og anlæg i Odsherred Kommune
Etableret i 1979
Metrosystemer i verden

Liste over metrosystemer eller undergrundsbaner i verden.

Afrika

Asien

Europa

Nordamerika

Sydamerika

Oceanien

Se også 
 Metro-2 – en formodet metro i Moskva
 United States Capitols undergrundsbane – en metro i Washington D.C., som forbinder Capitol med flere regeringskontorhuse
Middelfart Gymnasium og HF-kursus

Middelfart Gymnasium og HF-kursus blev bygget i 1972, og har et elevtal på ca. 650. Skolen gennemførte i 2012 en større modernisering.

Team Danmark 
Gymnasiet er med i Team Danmark-ordningen, hvor eliteidrætsudøvere kan tage studentereksamen på 4 år.

Støtteforening 
Gymnasiet har en forening tilknyttet, Gymnasiets Venner, som blev oprettet året efter gymnasiets start. Formålet med gymnasiets venner er at yde en økonomisk støtte til den enkelte elev, ved  f.eks. studieture og ekskursioner m.m.

Referencer

Eksterne henvisninger 
 Middelfart Gymnasium & HF's hjemmeside

Gymnasier i Danmark
Gymnasium og HF-kursus
Etableret i 1970
Kathrine Lilleør

Kathrine Lilleør (født 26. august 1964 i Gentofte) er cand.theol., ph.d., sognepræst ved Sankt Pauls Kirke i København, forfatter og debattør.

Karriere 
Lilleør tog teologisk kandidateksamen fra Københavns Universitet i 1991, hvorefter hun var ansat som sognepræst ved Risbjerg Kirke i Hvidovre (1993-1999) og sognepræst i Slagslunde og Ganløse kirker (1999-2014). Lilleør har siden 1. september 2014 været ansat som sognepræst i Sankt Pauls Kirke i Nyboder, København. 

Hun var fra 2002 til 2006 medlem af Det Etiske Råd og var formand for Grundskolerådet  2003-2005. Derudover har hun været formand for en række udvalg nedsat af Undervisningsministeriet. I 2007 blev hun medlem af regeringens demokratikanonudvalg.

Hendes ph.d.-afhandling om H.C. Andersen, Eventyrenes vidtlysende blink, udkom i 2006, hvor hun også udgav en debatbog sammen med Naser Khader, Tro mod tro. I 2009 udkom hendes bestseller Kvinde, hvorfor græder du, og i 2011 Liv og ledelse om erhvervsmanden Lars Nørby Johansen. I 2013 udkom Kærligheden er, hvor hun via fortællinger fra sit eget liv samt litteratur som evangelierne, Kierkegaard og H.C. Andersen illustrerer sine bud på, hvad kærlighed er. Senest er 50 meninger til tiden udkommet, som rummer en samling af hendes bedste klummer.

Kathrine Lilleør er også kommentator og anmelder med egen klumme og blog på Berlingske siden 1996. 

Privat er Lilleør gift og mor til tre piger.

Eksterne henvisninger 
 Kathrine Lilleørs blog på Berlingske.dk 
 KVINFOs ekspertdatabase om Lilleør

Præster fra Danmark
Debattører fra Danmark
Selvbiografer fra Danmark
Dansksprogede forfattere fra Danmark
Personer i Kraks Blå Bog
Modellerne

Modellerne (org. Models, Inc.) er en amerikansk dramaserie, produceret af Aaron Spelling i 1994 og 1995.

Serien, der var et spin-off af den populære serie Melrose Place, fik således kort tid på tv-skærmene. Seriens platform var et modelbureau, Models Inc., i Los Angeles, drevet af Hillary Michaels (Linda Gray), som er mor til Amanda Woodard (Heather Locklears karakter i Melrose Place).

Eksterne henvisninger 
 

Amerikanske tv-serier fra 1990'erne
Tv-programmer fra Fox Broadcasting Company
Barbue

Barbue (1984-94) var en rockklub på første sal i Huset i Magstræde i København. 

Af de mange bands der gæstede spillestedet, kan bl.a. nævnes Poets Of The Signature, Sort Hvide Landskaber, Alter Ego, UCR, Baby Hotel Hunger, Gangway og en lang række andre danske bands i genrene indie, New Wave og postpunk.

Flere udenlandske navne som Radiohead, Primal Scream, 22-Pistepirkko, Sonic Youth, My Bloody Valentine, Mudhoney, Henry Rollins, GWAR, Christian Death og Galaxie 500 har optrådt på Barbue inden de for alvor blev populære. Sidstnævnte optog live-albummet Copenhagen til en konceret på Barbue.

Klubben blev 1985-86 booket af Néné La Beet fra pladeselskabet Irmgardz. Senere blev den booket af Henrik Føhns (1986-89), Tony Shine (1989-92), Mads Sørensen (1992) og Thomas Seifert (1993-94). Første booker var Stella og Sanne Unruh (også i bandet Miss B. Haven).

Barbue genopstod for en enkelt aften den 23. september 2017 med optrædener af NRG, How Do I, City-X og Whife Escape.

Referencer

Litteratur 
 Westergaard, Nanna (2017) "Her er weekendens 11 essentielle koncerter". Artikel, Gaffa.dk. Hentet 24. september 2017.

Spillesteder i København
Etableret i 1984
Ophørt i 1994
Indre By (København)
Alter Ego (band)

Alter Ego var et københavnsk indieband i perioden 1984-1991.

Bandets historie 
Bandet spillede blandt andet i Sovjet Unionen i forb. med Next Stop Sovjet i 1989, og på Roskilde Festivalen i 1990 i forbindelse med Thierry Geoffroys (Colonel) Sport Art arrangement og spillede i forbindelse med det dansk-franske kulturudvekslingssår i 1987 på "La Locomotive" i Paris.

Bandet var nærmest "husband" på spillestedet Barbue i Huset i Magstæde og turnerede flittigt i både ind- og udland. Bandets musikvideo "She Dreams Like On A Sunday" kunne ses på MTV i slutfirserne og musikvideoen "Once Upon A Summertime" blev vist på DR blandt andet i programmerne "Fingrene væk – det er søndag" og "Videophonen" i 1987.

Bandet spillede blandt andet på de københavnske spillesteder U-Matic, Studenterhuset, Loppen, Rust, Stengade 30, Barbue, Il Salotto og Musikcafe'n. Bandet havde en live optræden direkte i DR P3 den 20. september 1988, som blev sendt fra DR's Studie 3 med publikum.

Medlemmerne i Alter Ego var blandt andet ex-UCR, ex-The Poets, ex-Gangway og har enkeltvis senere spillet en rolle i bandsne Playhouse, Frogstone, Greene, Labrador og Jetpetz

Udgivelser 
 7"S 1986 Once Upon A Summertime (Marilyn / MAR 101)
 7"S 1987 Rumble At The Ice Cream Store (Marilyn / MAR 102)
 7"S 1987 She Dreams Like On A Sunday (Marilyn / MAR 103) (prod. Hilmer Hassig)
 7"S 1988 Time (Marilyn / MAR 104)

Eksterne henvisninger 
 Alter Ego MySpace-profil
 Singler på MySpace
 Musikvideo "Rumble At The Ice Cream Store" på YouTube
 Musikvideo "She Dreams Like On A Sunday" på YouTube
 Diskografi på Discogs

Rockgrupper fra Danmark
Thierry Geoffroy

Thierry Geoffroy (født 1961), også kendt som Colonel, er en dansk-fransk kunstner. Bosiddende i København. Konceptuel kunstner specialiseret indenfor formatkunst.

Biografi 
Thierry Geoffroy har arbejdet med formatkunst siden 1989 hvor han skrev et manifest om fem typer af flyttende udstillinger (”Manifeste – Les differents Types de moving Exhibitions”). Siden da har han arbejdet på andre formater herunder hans mest kendte Emergency Room der har været vist i flere lande, bl.a. på PS1/MOMA, New York.

Thierry Geoffroys formatkunst er skabt med henblik på stadigt at kunne aktiveres i forskellige lande for hver gang at viden om formatets emne. Metoden er inspireret princippet bag TV-formater: Kunstinstitutioner der ønsker at benytte formatet må købe en licens, benytte den originale titel, samt arkitektur og metoder. Som på TV indgår også omfattende dokumentation i form af video- og billedmateriale også som centrale elementer. 

Thierry Geoffroys formater involverer ofte mange deltagere – op til flere hundrede – og beskæftiger sig med gruppepsykologi: konflikter, samarbejde, etc.

Udover en lang, norm-udfordrende, ofte humoristisk, særegen og omfattende kunstprodution har Colonel kunnet opleves på DR2 med programmerne "Capitain" (1999), " Christian Boltanski" (1999), ”Immigranten” (2001), “Photographe“ (2002) og "Protest Underwear" (2005). Brugen af medier er ofte skiftende og forholder sig til samtiden. Aviser, radio, modeverden, telefoner, internetdomæner, fester, musikfestivaler, performance, myspace og facebook har således også været elementer i kunstnerens tværmediale praksis.

Centralt i Thierry Geoffroy filosofi synes at være at samtidens kunstnere har en forpligtelse til at behandle dagsaktuelle temaer – ”emergencies”. Dette kommer især til udtryk i Emergency Room og Awareness Muscle-formatet der har til formål at træne den kollektive ”bevidstheds-muskel”.

Parallelt med kunstnerens konceptuelle arbejde med formatkunsten har han også beskæftiget sig med temaer som krig, klima, immigration, multikultur, kolonialisme, turisme, hykleri og kunstnerens rolle.

Manifester 
 Manifeste Moving Exhibition, Katalog, Brandts Klædefabrik, Odense, 1989
 Sport Art Manifeste, Katalog, Brandts Klædefabrik, Odense, 1991
 Sport Art Manifeste, Bildtidningen(S), 1991
 Colour Manifeste, Zoom,(F), März 1991
 Le conclusionisme, L‘Alliance (BKK), 1992

Publikationer 
 Thierry Geoffroy/Colonel, Kulturministeriets bogpris 1995, Rhodos Edition, København 1995.
 Colonel, Strategies d´existence, Edition Rhodos, Købenavn 1996.
 Thierry Geoffroy / Colonel, Tourists in Thailand, Edition Rhodos, København 1997.
 Colonel – Avoir l’air, med tekster af Line Rosenvinge og Rune Gade, NIFCA (Hrsg.), Helsinki 2002.
 Thierry Geoffroy / Colonel, Katalysatoren/The Catalyst, med tekst af Line Rosenvinge, Top Up København 2011.

Eksterne henvisninger 

 Thierry Geoffroy/Colonels officielle hjemmeside
 Emergency Room. Udstilling på PS1/MOMA i New York
 Formatkunst-projektet Biennalist 
 Om formatkunst-projektet Biennalist
 Artikel om Thierry Geoffroy
 Ugens Kunstner artikel

Konceptuelle kunstnere
Kunstnere fra Danmark
Videokunstner
Néné La Beet

Néné La Beet (født 13. december 1959) er en dansk tidligere pladeselskabschef på bl.a. Irmgardz, Garden Records og Sony. Hun var særligt aktiv inden for New Wave-, postpunk- og indie-scene i 1980'erne og 1990'erne og var bl.a. med til at lancere danske bands som Gangway, City-X, Scatterbrain, Naïve, Before og The Sandmen.

Néné La Beet var en overgang klubbestyrer for den markante københavnske rockklub Barbue. Har arbejdet som informationschef i IFPI.

Kilder 

Musik fra Danmark
Erhvervskvinder
Bibliotekarer fra Danmark
Yngleknop

Yngleknopper (også kaldet  bulbils) er specielle formeringsrelaterede organer, som nogle planter danner. 

Yngleknopper findes i flere former. Mange arter i løg-slægten (Allium), eksempelvis løg, purløg og hvidløg, danner yngleknopper (ofte kaldet yngleløg)  i blomsterstanden, mens andre planter som fx tandrod (Cardamine bulbifera) danner dem i bladhjørnerne. Andre igen, som eksempelvis den lille orkide hjertelæbe (Ophrys paludosa), danner små yngleknopper på kanten af bladene.

Disse yngleknopper kan planterne anvende til at formere sig i form af vegetativ formering – dvs. uden befrugtning. Når bladene visner og lægger sig ned på jorden slår yngleknopperne rod og bliver derefter til nye planter med samme egenskaber som den plante, de stammer fra.

Se også 
 Ynglelegeme

Plantemorfologi
Havedyrkning
Biologi
Stockholms Tunnelbana

Stockholm Tunnelbana () er et metrosystem i den svenske hovedstad Stockholm. 25 stationer ud af totalt 100 findes i de centrale bydele af Stockholm, 75% af stationerne dækker en række forstæder i det stockholmske byområde. Stockholm tunnelbana har tre knudepunkter – T-centralen, Slussen og Fridhemsplan.

Størstedelen af banen er opført 1942-1985.

Tunnelbanan er en central del af Stockholms lokaltrafik, og der foretages dagligt over 1 mio. rejser (ombordstigninger). Til sammenligning har den københavnske metro og S-tog ca. 440.000 daglige rejsende tilsammen . Udover tunnelbanan består Stockholms lokaltrafik af Pendeltåg (et regionalt togsystem der minder om de københavnske s-tog og regionaltog, samt Tvärbanan (under kraftig udbygning): en letbane i en halv ring rundt gjennem det halvcentrale bånd (f.ex. Alvik, Liljeholmen, Årsta, Gullmarsplan og Hammarby Sjöstad) og binder de andre pendlertoglinjer og undergrundsbanelinjer sammen. Hertil kommer fire lokalbaner med totalt 80 stationer, sporvogn samt busser.

Linjer og strækninger 
Tunnelbanan består af syv linjer, fordelt på tre hovedsystemer, der kører helt adskilt fra hinanden. Den første strækning åbnede i 1950.

De tre hovedsystemer er:
 De grønne linjer: T17, T18, T19, åbnet i 1950
 De røde linjer: T13, T14, åbnet i 1964
 De blå linjer: T10, T11, åbnet i 1975

I alt består Tunnelbanan af 100 stationer (heraf 54 undergrundsstationer) og strækker sig over 110 km.
De tre systemer deler på intet tidspunkt samme spor, selvom det grønne og røde system løber parallelt på en af de centrale strækninger, og krydser hinanden.

Ejerskab og drift 
Tunnelbanan ejes og styres af Storstockholms Lokaltrafik (SL), der ejes af Stockholms läns landsting, mens selve driften varetages af det Hong Kong-baserede selskab MTR.

Stationernes indretning 
En del af de underjordiske stationer er udsmykket af kunstnere, og Stockholms Tunnelbana har derfor fået tilnavnet "Verdens længste kunstgalleri".

Galleri

Noter

Eksterne links 

Metrosystemer
Jernbanestrækninger i Sverige
Tunnelbana
Tunnelbana
Sajida Talfah

Sajida Talfah (arabisk: ساجدة خيرالله طلفاح) (født 24. juni 1937) er den tidligere irakiske præsident Saddam Husseins første kone. Hun er også hans kusine. Hun blev gift med Saddam Hussein i 1963 ved et tvangsægteskab. 

Sajida er mor til to sønner; Uday og Qusay samt tre døtre; Raghad, Rana og Hala. Alle disse har Saddam som far.

Se også 
 Samira Shahbandar – Saddams anden kone
 Nidal al-Hamdani – Saddams tredje kone

Personer fra Irak
Steen & Strøm

Steen & Strøm ASA er en skandinavisk centerkæde, som driver 52 indkøbscentre i Norge, Danmark og Sverige (pr. 2007). Koncernen, som har en årligt omsætning på godt 35 milliarder NOK, er inddelt i de tre lokale selskaber: Steen & Strøm Norge AS, Steen & Strøm Danmark A/S og Steen & Strøm Sverige AB. Hovedkvarteret ligger i Oslo, Norge.

Virksomhedens historie 
Virksomheden blev grundlagt i 1797, da Samuel Strøm åbnede en mindre vin- og indkøbsbutik på Kongens gate 23 i Oslo, Norge. I 1856 trådte Emil Steen ind som medejer, hvorved virksomheden fik sit nuværende navn til Steen & Strøm.

I 1874 åbnede Steen & Strøm Norges første moderne indkøbscenter, Steen & Strøm Magasin. Med tiden kom skønhedssaloner, barberer, små cafeer, te steder og den nyeste teknologi blev tilføjet. I 1929 blev Steen & Strøm Magasin totalskadet af en brand, hvilket var et stort tab for både kunder og ansatte. Det blev dog samtidig muligt for Steen & Strøm at forny sig selv og et nyt center (med arkitektonisk inspiration fra Paris åbnede i 1930 med blandt andet Norge første rulletrapper. Stedet blev efterfølgende en attraktion, idet folk nu også kom til indkøbscenteret uden rigtige intentioner om at shoppe.

Til trods for at Steen & Strøm Magasin i de fleste af efterkrigsårene var hovedstadens førende indkøbscenter, var man grundet stigende udgifter, lav kundeudvikling og stigende konkurrence fra regionelle indkøbscentre, nødsaget til at sælge i indkøbscenteret efteråret 1991. Steen & Strøm Magasinet fik nye ejere, det nyligt dannede ejendomsselskab Agora Eiendom AS, men administreringen blev den samme. Agora Drift AS overtog yderligere driften af fem indkøbscentre og tre hoteller, hvilket blev starten på en ekspansionsfase, der dannede grundlaget for Steen & Strøm gruppen.

Steen & Strøm Invest AS blev listet på Oslo Børs i juli 1994, men blev fjernet igen i september 2007.

Indkøbscentre 
En stor del af indkøbscentrene ejes direkte, mens de resterende drives for henholdsvis Storebrand, Danica, SK Down Town AS, Trondos, SK Glasmagasinet Drammen og Harald Lyche. Listen over indkøbscentre, som Steen & Strøm driver, inkluderer følgende (pr. 2006):

1: Ejet af Steen & Strøm ASA
2: Ejet af Storebrand
3: Ejet af SK Down Town AS
4: Ejet af SK Glasmagasinet Drammen og Harald Lyche
5: Ejet af Trondos
6: Ejet af Danica

Referencer

Eksterne henvisninger 
 Steen & Strøm ASA

Indkøbscentre i Danmark
Indkøbscentre i Sverige
Indkøbscentre i Norge
Etableret i 1797